Det opplyser samferdselsdepartementet i en pressemelding.

– Byvekstavtalen skal omfatte prosjekter og tiltak som gjør det mulig å nå målet om nullvekst i personbiltrafikken i Bergen. Sterkere samordning av areal- og transportplanleggingen vil være viktig for å nå målet, heter det i pressemeldingen fra Ketil Solvik Olsens departement.

Dette innebærer blant annet at staten dekker 50 prosent av kostnadene til utbyggingen av Bybanen til Fyllingsdalen og belønningsmidler til lokale tiltak og drift av kollektivtransport vil bli en del av avtalen, står det videre.

Bybanen til Fyllingsdalen kan skape 14.000 boliger

En forutsetning for å få statlig støtte til kollektivinvesteringer er å bygge tett rundt kollektivknutepunktene.

– I forhandlingene skal partene komme frem til helhetlige løsninger for arealbruk og transport som gjør det mulig å nå nullvekstmålet, skriver departementet.

Nullvekstmålet er altså målet om at personbiltransporten og klimautslippene ikke skal øke tross folkevekst.

Bybanen til Fyllingsdalen er beregnet til om lag 6,2 milliarder kroner, foreløpig. Det betyr at staten stiller med 3,1 milliarder kroner. Resten må kreves inn i form av bompenger.

Prislapp: Bybanen til Fyllingsdalen vil minst koste 6,2 milliarder kroner

Byråd Anna Elisa Tryti (Ap) har tidligere krevd at staten bidrar med 70 prosent av kostnaden med bybanen, slik Ap og SV nå går til stortingsvalg på å love. Hun har også kritisert staten for å bruke lang tid på å komme i gang med forhandlingene.



BA snakket med henne tidligere i dag, før departementet sendte ut pressemelding om at mandatet til å starte forhandlingene var gitt. Da fortalte hun at de regner med å ha klart hva som skal bygges, og hvordan det skal finansieres, til påske.

Har skarpere krav

I en kommentar til pressemeldingen fra departementet sier byråden at budskapet derfra er som forventet.

– Men lokalt har vi vedtatt strengere krav enn statens mål om nullvekst. Trafikken skal ned 10 prosent innen 2020, sier Tryti.

Nå skal de utarbeide den lokale finansieringsplanen. Som mange vil huske har styringsgruppen for byvekstavtalene presentert forslag til økte bompengetakster, og flere bompengestasjoner. Dette vakte skarpe protester, med både demonstrasjon foran rådhuset, og «kjør sakte»-aksjon fra yrkesbilistene.

Her er tre løfter for bomringen

– Vi skal synliggjøre en samlet kommunal og fylkeskommunal finansiering utover det å kreve inn bompenger. Vi skal få frem midlene som brukes over fylkesbudsjettet og det kommunale budsjettet.

– Dessuten er det for oss viktig å ha en reforhandlingsklausul, dersom vi får inn 70 prosent statlig finansiering i ny Nasjonal Transportplan, sier Tryti.